**Cymeriadau’r Testament Newydd**

**Gwers 13 – Galw Mathew (Lefi yn ôl Luc)**

**Gweddi**

Nefol Dad, gweddïwn am dy gymorth i ddarllen yr Ysgrythur heddiw a sylweddoli’r esiampl a welir yn newis Iesu o’r bobl a alwodd. Cymorth ni i fod yn ddiduedd ac i beidio â bod yn rhagfarnllyd yn ein bywydau, gan ddarganfod gwerth ym mhawb, beth bynnag eu cefndir. Amen.

**Darllen:** Luc 5:27–32

**Cyflwyniad**

Yn ddiddorol, ceir ychydig o amrywio yn enwau’r disgyblion yn ôl y rhestrau yn yr efengylau. Cyfeiria Mathew ato’i hun fel ‘Mathew y casglwr trethi’, tra mae Luc yn rhoi crynodeb o alw Lefi, ‘y casglwr trethi’, ond yn enwi Mathew yn y rhestr gyflawn yn Mathew 6:12–16. Pwysleisir mai casglwr trethi oedd ei swydd, un a wasanaethai Rufain ac yn ddigon parod, os oedd yn debyg i gasglwyr trethi eraill, i gasglu’r swm ar gyfer ei ardal, ac yn manteisio ar ei hawl i ofyn mwy gan y bobl hyn, er mwyn sicrhau cyflog iddo’i hun.

Roedd y swyddogion hyn yn amhoblogaidd gan bawb, ac er eu bod yn Iddewon byddent yn cael eu hystyried fel bradwyr i’r genedl ac yn arbennig i bobl dlawd y werin. Y rhyfeddod oedd fod Iesu wedi dewis person felly i fod yn ddisgybl iddo. Adwaith y Phariseaid a’r ysgrifenyddion oedd grwgnach, gan feiriniadu doethineb Iesu yn derbyn person mor annerbyniol i fewn i’r cylch agos. Adwaith Mathew oedd dathlu drwy drefnu gwledd i’r Iesu, a hynny er mwyn diolch am y fath fraint. Roedd ar ymyl y ddalen gymdeithasol, ond roedd ynghanol y cwmni o safbwynt Iesu. Ymateb Iesu oedd fod ei fendith ef ar gyfer y claf, nid ar gyfer y rhai a’u hystyriai eu hunain yn iach: ar gyfer yr anghenus, nid y rhai a dybiai eu bod mewn digonedd ac yn fodlon eu byd.

**Myfyrdod**

Ystyr yr enw Lefi oedd ‘person a ychwanegwyd’, un ‘a ludwyd at y gwreiddiol’. Rhyfeddod Iesu oedd iddo fynd at y gwrthodedig, y gwahanglwyfus, y rhai na allai newid eu sefyllfa drwy eu gallu eu hunain. Pwy sydd yn hunanddigonol ac yn fodlon ar eu byd? Cyffes y Cristion yw cyfaddef ei wendidau, a chydnabod ei angen. Roedd Iesu yn croesawu’r gwrthodedig a’r ysgymun, ac yn rhoi lle amlwg i wragedd a phlant. Rhaid bod hyn yn wrthun i’r Iddewon a bwysai ar y wedd batriarchaidd i’w crefydd a’u cenedl. Deallodd yr Eglwys Fore egwyddor bod yn gynhwysol, a Paul, disgybl Gamaliel, oedd y prif lais i fynd â’r Efengyl at y cenhedloedd eraill, a’u derbyn fel aelodau cyflawn o’r eglwys heb eu henwaedu â defodaeth Iddewig. Gwelodd yr Eglwys Fore yn dda i groesawu caethweision i’r eglwys ac ystyried Onesimus y caethwas a Philemon y meistr fel brodyr yn y ffydd.

Gwendid meddylfryd sawl elfen o’r Eglwys Gristnogol fu graddoli statws arweinwyr ac aelodau’r eglwys, heb gydnabod y modd bu i Iesu weld pobl. Cam cymharol ddiweddar fu gweld gwragedd fel arweinwyr eglwysig, ac mae’r eglwysi esgobol yn dal at hualau’r meddylfryd a fu. Pa ryfedd fod y tlodion ym mhob math o gymuned yn derbyn Iesu fel Arglwydd? Gwelai’r cenhadon Cristnogol yn India well ymateb ymhlith y Dali, sef y diddosbarth, nag yn yr haenau mwy breintiedig a chyfoethog. Pan fydd y dosbarth cyfoethog, sy’n dueddol o lywodraethu gwledydd, yn cofleidio cymunedau ffydd, mae perygl y byddant yn defnyddio’r Eglwys yn hytrach na ‘byw y ffydd’. Mae perygl i ni roi bri ar ddysg a statws bydol, gan eithrio a bychanu’r sawl sy’n dlawd a di-waith, yn wahanol neu’n ddieithriaid. Wrth i Mathew gael ei dderbyn, bydd lle yn Eglwys Crist i bawb sydd wedi eu heithrio a’u gadael oddi allan i’r cylch breintiedig.

**Gweddi**

Diolch i ti, Arglwydd Iesu, am gynnwys Mathew ymhlith dy ddisgyblion. Diolch am ei gyflwyniad ef o’r Efengyl ac am nodi ei fod yn un o’r casglwyr trethi. Gweddïwn dros bawb sy’n teimlo’u bod wedi cael eu heithrio yn ein bro a’n byd. Cymorth ni i fod yn gynhwysol ym mhob gwedd o’n bywyd fel cymunedau ffydd. Amen.

**Trafod ac Ymateb:**

* A oes dosbarthiadau o weithwyr neu o bobl yr ydym yn eu trin yn wahanol neu’n tueddu i’w diystyru a meddwl nad oes lle iddynt yn yr eglwys?
* Beth ddyfalwch chi welodd Iesu yn Matthew i beri iddo’i ddewis?
* A glywsoch am y gyfres ffilmiau Cristnogol ‘The Chosen’? Dyma ddolen (i glicio arni, os oes gennych fynediad i’r we) i’r rhan yn y gyfres lle mae Mathew yn cael ei ddewis gan Iesu i’w ganlyn: <https://www.youtube.com/watch?v=7IUL9yq0We8>
* Sylwch ar ymateb y disgyblion eraill i’r ffaith fod Iesu wedi dewis casglwr trethi i fod yn un ohonynt. A ydych yn diolch i’r Arglwydd am iddo eich dewis chithau hefyd a’ch galw i’w ddilyn?